夜泊越州逢北使
作者：沈佺期
朝代：唐

paragraphs: 天地降雷雨，放逐還國都。
重以風潮事，年月戒回艫。
容顏荒外老，心想域中愚。
憩泊在茲夜，炎雲逐斗樞。
䬓{風兪}縈海若，霹靂耿天吳。
鼇抃羣島失，鯨吞衆流輸。
偶逢金華使，握手淚相濡。
飢共噬齊棗，眠共席秦蒲。
既北思攸濟，將南睿所圖。
往來固無咎，何忽憚前桴。